སའི་གོ་ལ་འདི་སྐད་ཅིག་ཕྲ་མོ་ཙམ་ཡང་མི་སྡོད་པར་དུས་རྟག་ཏུ་འགྱུར་བཞིན་ཡོད་པ་དང༌།གོ་ལའི་འགྱུར་བ་འདི་ནི་དེང་གི་ཚན་རིག་པ་རྣམས་ཀྱིས་རྡོའི་ཆགས་རིམ་དང་དེའི་དངོས་རྫས་སོགས་ལས་ཤེས་ཐབས་བྱེད་བཞིན་ཡོད་པ་དང༌།དེ་ཡང་གོ་ལའི་ལོ་རྒྱུས་ཁག་ས་ཤུན་གྱི་བྲག་རྡོའི་ནང་དུ་འཁོད་ཡོད་པ་དང༌།བྲག་རྡོ་རྣམས་འཛམ་གླིང་འདི་ཐོག་མར་གྲུབ་ནས་ད་ལྟ་བར་དུ་ཆགས་འཇིག་སྐྱར་གྲུབ་ཀྱི་འཁོར་སྐྱོད་ནང་གནས་ཡོད་པ་རེད།བྲག་རྡོ་རྣམས་རིམ་གྱིས་ཟད་པ་ལས་སྙིགས་བསགས་བྲག་རྡོ་གྲུབ་པ་དང༌།དེ་བསགས་པ་ལས་བྲག་རྡོའི་ཆགས་རིམ་དུ་མ་གྲུབ་པས་ས་གཤིས་རིག་པ་སྨྲ་བ་ཚོས་ཚུལ་འདི་དག་ལ་རྟོག་དཔྱོད་ཀྱིསདུས་དེ་དང་དེའི་ཚེ་ས་གཞིའི་གནས་སྟངས་དང༌།སེམས་ཅན་དང་རྩི་ཤིང་ཇི་འདྲ་ཡོད་མེད།དེ་དག་གི་འཚོ་གནས་ཇི་ལྟར་བྱེད་མིན་ཐད་འགྲེལ་བཤད་བྱེད་བཞིན་ཡོད།འོན་ཀྱང་བྲག་རྡོ་རེ་གཉིས་ཀྱིས་སྔོན་དུས་ཀྱི་བྱུང་རབས་གསལ་པོ་ཞིག་སྟོན་མི་ཐུབ་སྟེ།ཚ་དྲོད་དང་ལྷག་རླུང་སོགས་རྐྱེན་དུ་མས་བྲག་རྡོ་རྣམས་ཟད་ཅིང་ལོ་རྒྱུས་ཆ་ཚང་བ་ཞིག་ལྷག་མེད་པ་དང༌།བྲག་རྡོ་རྣམས་ཀྱིས་རང་ཉིད་གྲུབ་དུས་ཀྱི་ལོ་རྒྱུས་ལས་འབྲེལ་ཡོད་ཀྱི་བྱུང་རིམ་ཆ་ཚང་བ་ཞིག་སྟོན་མི་ཐུབ་ཀྱང་ཚན་རིག་པས་དུས་རབས་འདྲ་མིན་གྱི་བྲག་རྡོ་དུ་མ་བསྡུས་སྟེ་ཕན་ཚུན་ཞིབ་བསྡུར་གྱིས་དཔྱད་པ་ལས་དོན་གནད་གཞན་དག་ཀྱང་ཤེས་ཐུབ་པ་བྱུང༌།